Պողպատյա հուշարձանը, որի հեղինակն է կիպրացի քանդակագործ Անգելոս Դեմիտրին, եւ որը պատվանդանի հետ միասին ունենալու է 4,5 մետր բարձրություն, կանգնեցվելու է քաղաքի գլխավոր՝ Աթենքի փողոցին հարակից, ծովափից քիչ հեռու, այն վայրում, ուր ժամանակին խարիսխ գցեցին հայերին տեղափոխող նավերը։ Հուշարձանի հիմքի առաջին քարի տեղադրումը վերապահվեց ՀՀ նախագահ Ռ. Քոչարյանին։ "Հուշարձանի կառուցումը, որը շատ շուտով կամբողջացվի, չպիտի հիշեցնի միայն ցավալի օրեր, որ անցկացրեց կիպրահայ գաղութը, այլ պետք է հիշեցնի նաեւ այն բարեկամությունը, որ գոյություն ունի Կիպրոսի եւ հայ ժողովուրդների միջեւ", - հիմնարկեքի արարողության ժամանակ ասաց Լառնակայի քաղաքապետը։